بعدما مشا للصبيطال العسكري فالرباط، قال عبد القادر اعمارة، وزير التجهيز والنقل واللوجيستيك والماء المصاب بفيروس “كورونا”، بللي صحتو بيخير، ونفا الأخبار اللي كاتروج بشأن تدهور الصحة ديالو، وحذر من نشر الأخبار المغلوطة اللي كتخلع الناس. وقال اعمارة، فتدوينة ليه على موقع التواصل الاجتماعي “فيسبوك”، بللي المغرب فحاجة لجنود الخفاء اللي كيخدمو بللي ل والنهار باش يتجاوز المغرب هذ الوباء، وخاص الناس يساعدوهم بالبقاء فالديور ديالهم. وفتصريح معمم ليه، قال عزيز الرباح، وزير الطاقة والمعادن والبيئة، بللي اتصل بعبد القادر اعمارة، وزير التجهيز والنقل واللوجستيك والماء، وأكد ليه بللي مشا للصبيطار بسبب فيروس “كورونا”، وهو الآن فقسم العناية وماشي قسم الإنعاش كيف كيروج. مصادر أخرى كشفات ل” كود” بللي الوزير خاصاه عناية أكثر ومراقبة خاصة اللي ما يمكن تتم إلا فأحد المراكز الاستشفائية، لكن فالمجمل وضعيتو الصحية مستقرة ولا تدعو للقلق. وكان علن الوزير اعمارة على إصابتو بفيروس “كورونا” على الصفحة ديالو بموقع التواصل الاجتماعي “فيسبوك”، وكان متبع العلاج ديالو فالدار، فين دار الحجر الصحي هذي سيمانة تقريبا، على اعتبار أن الحالة ديالو ماكاتحتاجش للصبيطار فداك الوقت. وكان اعمارة تلاقا مع أعضاء الحكومة فاجتماع المجلس الحكومي، الشيء اللي خلا جميع أعضاء الحكومة اللي حضرو الاجتماع يديرو التحاليل باش يشوفو واش تقاسو بالفيروس ولا لا، لكن التحاليل ديالهم خرجات سلبية. 
بعدما مشا للصبيطار.. عمارة: صحتي لاباس